Име на интервенцията:

|  |
| --- |
| **Член 64, буква „з“ – Обмен на знания и информация** |

|  |  |
| --- | --- |
| **Фонд** | Европейски земеделски фонд за развитие на селските райони (ЕЗФРСР) |
| **Тип на интервенцията** | **Консултантски услуги и повишаване на консултантския капацитет** |
| **Териториален обхват** | Дейностите по проектите се осъществят на територията на Република България. |
| **Свързани специфични цели и където е релевантно, секторни приоритети** | Типа на интервенцията е пряко свързан с хоризонтална специфична цел „Модернизиране на сектора чрез стимулиране и споделяне на знанията, иновациите и цифровизацията в селското стопанство и селските райони и насърчаване на използването им в по-голяма степен“ |
| **Индикатори за резултат (*най-малко един*)** | (O.29)Брой на земеделските стопани, на които са предоставени консултации;  (R.1) Подобряване на качеството на изпълнението чрез знания и иновации: дял на земеделските стопани, получаващи подпомагане за консултации, обучения, обмен на знания или участие в оперативни групи с цел подобряване на качеството на изпълнението в икономически, екологичен, климатичен и свързан с ресурсната ефективност аспект. |
| **Допустими бенефициенти** | Национална служба за съвети в земеделието |

1. **Описание на дизайна на интервенцията;**

|  |
| --- |
| Особено неблагоприятна качествена характеристика на работната сила в земеделието е нейното ниско образователно и квалификационно равнище. В това отношение силно изоставаме от Европейското равнище. Въпреки напредъка през последните години, положителните промени са недостатъчни за коренно усъвършенстване на образователно-квалификационна структура на фермерите.  На практика продължава да се чувства остро недостигът от висококвалифицирани специалисти, способни да управляват сложните производствени процеси, специализираната селскостопанска техника, машини и оборудване от последно поколение. Наблюдава се също така липса на управленски умения в това число, насочени към подготовка и изпълнение на проекти, свързани с укрепване, разширяване и модернизиране на дейността и производствените процеси в стопанствата.  Наблюдава се и тенденция особено сред младите земеделски стопани за осъзнаване на необходимостта от постоянното повишаване на знанията и квалификацията, както и преквалификация.  Също така, преобладаващата част от стопаните в малките стопанства нямат специализирано земеделско образование и имат недостатъчно добре развити управленски и бизнес умения. В тази връзка за да се увеличат конкурентоспособността и жизнеспособността в малките стопанства има ясна необходимост от подобряване на знанията и уменията в областта на управлението и земеделското производство на управителите на тези стопанства, в т.ч. чрез указване на съдействие под формата на предоставяне на съветнически и консултантски услуги от специалисти с подходящо образование и опит.  Достъпът на малките стопанства до подпомагане по ОСП се ограничава както от наличието на достатъчно информация за участие в схемите и мерките, така и от високата, спрямо доходите на стопанствата цена на консултантските услуги за разработване на бизнес планове и управление на проекти. Видът и обхватът на консултантските услуги, предлагани на малките земеделски стопанства трябва да отговарят на специфичните им нужди.  Въпреки нарастващата роля на Национална служба за съвети в земеделието (НССЗ) като център за трансфер на знания в областта на земеделието с широкомащабната си дейност, Службата може само частично да помогне за посрещане на потребностите от висококвалифицирани мениджърски кадри. Това определя потребността от разширяване достъпа до знания чрез използването на повече образователни източници за придобиване на необходимите знания и практически опит, в това число необходимостта от разширяване на консултантския капацитет и възможността за предоставянето на допълнителни консултантски услуги от Службата.  Потребностите, свързани с разширяване капацитета на организациите, ангажирани с обучението и предоставянето на консултантски услуги на земеделските стопани, както и подобряването на контрола върху тяхната дейност, със засилването на контрола върху издаването на съответните сертификати за преминалите обучителни курсове, с обогатяването на съдържанието на обучителните курсове и диверсификация на формите за предоставяне на консултантски услуги се обуславят от: недостатъчния експертен капацитет, с който разполагат съответните обучителни организации; от слабия контрол върху дейността им, в т.ч. при издаване на сертификационните материали; от необходимостта за постоянно привеждане на учебното съдържание на предлаганите курсове в съответствие с навлизащите нови технологии и предоставяне на специфични практически знания. Задоволяването на горепосочените потребности ще способства увеличаването професионално–квалификационния потенциал на аграрните мениджъри, както и на останалите заети в отрасъла.  Необходимо е да се насърчи участието на земеделските стопани, техните организации и НССЗ в Системата за знания и иновации в селското стопанство (СЗИСС), което да разшири възможностите за споделяне, обмен и разпространение на знания и опит, включително в контекста на националната мрежа по Общата селскостопанска политика. По този начин ще се осигури и съдействие на администрацията при изпълнението на политиките, насочени към повишаване на конкурентните предимства на селскостопанския отрасъл в зависимост от специфичните очаквания на различните видове производства и структура /обем на стопанствата, възрастова структура, специфични регионални характеристики и др./ на стопанствата.  В контекста на консултациите, свързани с качеството на изпълнение на практиките, насочени към опазване на околната среда и климата и биоразнообразието, включително съвети за прилагане на добрите земеделски практики, съвети, обменът на информация и знания са от съществено значение за осигуряването на ефективно изпълнение на земеделските практики от полза за климата и околната среда.  Добре функциониращата система за знания и иновации в селското стопанство, в която се включват научни работници, съветници, експерти, фермери и други заинтересовани лица в областта на земеделието, ще помогне за справяне с някои от проблемите между засилената амбиция за опазване на околната среда и жизнеспособните земеделски доходи, например по-ниска възвръщаемост в кратък до средносрочен план в резултат на екологични изисквания.  Необходимо е и продължаването на мерките за предоставяне на съветнически и консултантски услуги в екологосъобразните практики – консервационно, интегрирано и биологично земеделие, за да се адресират целите на Зелената сделка, както и целите по Националния план за действие по изменение на климата (НПДИК).  Различните потребности, свързани с повишаване на професионалната квалификация на предприемачите и заетите лица в селскостопанския отрасъл чрез адаптиране на формите за трансфер на знания към специфичните секторни особености, очертани в отделните специфични цели, са свързани с необходимостта от предоставяне на:   * Съветнически и консултантски услуги с цел повишаване на знанията за смекчаване на последиците от изменението на климата и за адаптация към него, както и за устойчивата енергия /СЦ 4/. * Съветнически и консултантски услуги с цел повишаване на знанията за устойчиво управление на природните ресурси (води, почви, въздух) и добри практики в земеделието по отношение на природните ресурси /СЦ 5/; * Съветнически и консултантски услуги, свързани с опазване на околната среда и биологичното разнообразие /СЦ 6/.   Необходимо е също така да бъде осигурена възможност за предоставяне на консултантски услуги за малки и млади земеделски стопани, свързани с използването на дигитални инструменти; управлението на риска в стопанствата и Европейското партньорство за иновации за селскостопанска производителност и устойчивост). |

1. **Идентифициране на съответните базови елементи (напр. съответните GAEC или нормативно установени изисквания за управление (SMR), където е приложимо, и обяснение за това как ангажиментите надхвърлят задължителните изисквания:**

*/за интервенции в областта на околната среда и климата, артикулацията с изискванията за условност трябва да показват, че практиките се допълват и не се припокриват/*

|  |
| --- |
| Неприложимо за конкретния тип интервенция |

1. **Условия за допустимост:**

|  |
| --- |
| Допустим бенефициент е Национална служба за съвети в земеделието (НССЗ). Съветническите и консултантските услуги, предоставяни от НССЗ в рамките на интервенцията, следва да са в полза на: земеделските стопани, в т.ч. младите и малки земеделски стопани, съгласно определенията в Стратегическия план, както и горските стопани.  За да изпълнява възложените функции, Службата следва да разполага с подходящи ресурси от редовно обучен и квалифициран персонал с консултантски опит и надеждност по отношение на обхвата на консултантските пакети, които ще предоставят.  Изискванията по отношение на квалифицирания персонал са насочени към професионална квалификация в областта на аграрните науки, ветеринарната медицина, аграрната икономика, инженерно-технически дисциплини в областта на земеделието и хранително-вкусова промишленост. Квалифицираният персонал следва да е обучен под формата на преминати специализирани обучения или различни форми за повишаване на квалификацията по теми в областта на аграрните науки, ветеринарната медицина, икономика, екология, европейско и национално законодателство или по теми в обхвата на специфичните цели на Стратегическия план. Специализираното обучение и повишаването на квалификацията може да обхваща участие в семинари или курсове, получена магистърска или докторска степен, процедура по хабилитиране. Конкретните изисквания ще бъдат посочени в поканата за предоставяне на предложения.  Управляващият орган следва да гарантира, че предоставянето на консултантски услуги от страна на бенефициента в рамките на интервенцията са в съответствие с изискванията, предвидени в чл. 13 от Регламент ХХХХ/202Х.  Подкрепата се предоставя само за подпомагане на земеделските и горски стопани с оглед да се възползват от консултантски услуги за подобряване на икономическите и екологични показатели, както и климатичната съобразеност и устойчивост на изменението на климата на техните стопанства, въвеждане на иновативни селскостопански технологии и на иновативни решения базирани на дигитални технологии, съгласно идентифицираните потребности.  **Подпомагането се предоставя за извършване на следните дейности:**   1. Консултантски пакет № 1: Предоставяне на консултантски услуги, насочени към млади земеделски стопани за подпомагане за кандидатстване за интервенциите, по които те са допустими (СЦ № 7); 2. Консултантски пакет № 2: Предоставяне на консултантски услуги, насочени към малки земеделски стопани за подпомагане за кандидатстване за интервенциите, по които те са допустими (СЦ № 1 и 2); 3. Консултантски пакет № 3: Предоставяне на консултантски услуги, насочени към горски стопани (СЦ № 8); 4. Консултантски пакет № 4: Предоставяне на консултантски услуги по отношение на смекчаване на последиците от изменението на климата и за адаптация към него, както и за устойчивата енергия (СЦ № 4); 5. Консултантски пакет № 5: Предоставяне на консултантски услуги за повишаване на знанията за устойчиво управление на природните ресурси (води, почви, въздух) и добри практики в земеделието по отношение на природните ресурси (СЦ № 5); 6. Консултантски пакет № 6: Предоставяне на консултантски услуги с цел защита на биологичното разнообразие, подобряване на екосистемните услуги и опазване на местообитанията и ландшафта (СЦ № 6); 7. Консултантски пакет № 7: Предоставяне на консултантски услуги относно общите принципи на интегрираното управление на вредителите и на добрата растителнозащитна практика (СЦ № 5); 8. Консултантски пакет № 8: Предоставянето на консултантски услуги относно стандартите за биосигурност в животновъдните стопанства, хуманното отношение и здравеопазването на животните (СЦ № 4 и 9); 9. Консултантски пакет № 9: Предоставянето на консултантски услуги относно стандартите за безопасност на труда и/или стандарти за безопасност на стопанствата (СЦ № 1); 10. Консултантски пакет № 10 Предоставянето на консултантски услуги относно устойчивото развитие на земеделските стопанствата (СЦ № 1, 2 и 3) в т.ч.:  * Интервенции на равнище стопанство, които са насочени към модернизиране на стопанството, изграждане на конкурентоспособност, секторна интеграция, иновации и пазарно ориентиране; * консултиране по въпроси и проблеми на земеделското стопанство, свързани с икономическите показатели на земеделското стопанство, включително въпроси на конкурентоспособността и маркетинга и реализация на произвежданите земеделски продукти; * управление на риска в земеделското стопанството; * използването на дигитални инструменти; * европейското партньорство за иновации за селскостопанска производителност и устойчивост (EIP-AGRI);  1. Подкрепа за разширяване на капацитета за предоставяне на консултантски услуги на общинско ниво.   Консултантски пакети № 4, 5, 6, 7, 8, 9, 10 и 11 ще се предоставят единствено на малки и млади земеделски стопани съгласно определението в Стратегическия план.  **I. Подкрепа чрез консултантски пакети за земеделски и горски стопани**  Посредством интервенцията се подпомага предоставянето на консултантски услуги на земеделски и горски стопани с цел подобряване на икономическите и екологичните показатели, както и на климатичната съобразеност и устойчивост на изменението на климата на техните стопанства. Допустимите дейности за предоставяне на индивидуални консултантски услуги са във вид на консултантски пакети. Индивидуалните консултантски услуги се определят като предоставяне на съвети и консултации, включително посещения на стопанството, в рамките на един консултантски пакет.  **II. Подкрепа за разширяване на капацитета за предоставяне на консултантски услуги**  Предоставя се възможност за подпомагане на дейности, свързани с разширяване на капацитета за предоставяне на консултантски услуги на малки земеделски стопанства и на млади земеделски стопани. Тези дейности включват подпомагане функционирането на общински мобилни консултантски центрове (офиси), които да осигуряват възможност за извършване на следните основни съветнически услуги от тяхна страна:   * Предоставяне на съвети и консултации на малки земеделски стопанства и млади земеделски стопани; * Организиране на информационни събития за малки земеделски стопанства и млади земеделски стопани в различни населени места; * Посещение на малки земеделски стопанства за разясняване на условията за кандидатстване по интервенциите, включени в Стратегическия план и за предоставяне на други съвети и консултации свързани с дейността им.   Допустимите разходи, свързани с разширяване на капацитета за предоставяне на консултантски услуги посредством функциониране на мобилни общински центрове включват: разходи за закупуване на дълготрайни материални и нематериални активи; разходи за възнаграждение на служителите; разходи за изработване, отпечатване и разпространение на информационни материали и за информационни мероприятия свързани с дейността на центровете и оперативни разходи, които са стриктно свързани с функционирането на мобилните общинските центрове.  Мобилни общински центрове (офиси) за предоставяне на консултантски услуги към НССЗ са самостоятелни звена, допълващи дейността на областните офиси на НССЗ, създадени по подмярка 2.2 „Създаване на консултантски услуги“ от ПРСР 2014-2020 г. |

1. **Съвместимост на интервенцията със споразумението на СТО за селското стопанство:**

*/За всяка интервенция, която се основава на видовете интервенции, изброени в приложение II към регламента за Стратегическите планове по ОСП, следва да се опише как тя спазва съответните разпоредби на приложение 2 към Споразумението на СТО за селското стопанство (както е посочено в член 10 и в приложение II към същия регламент). За всяка интервенция, която не се основава на видовете интервенции, изброени в приложение II към настоящия регламент, как спазва съответните разпоредби на член 6.5 или приложение 2 към Споразумението на СТО за селското стопанство/*

|  |
| --- |
| Неприложимо - Интервенцията не е включена в приложение II на Регламент ХХХХ/202Х |

1. **Нива на подпомагане / премии / методи за изчисляване (включително диференциации за групи от територии, където е приложимо) и, когато е приложимо, кратко обяснение защо посочените са подходящи за постигане на целите, (също и по отношение на базовите изисквания):**

*/****информацията следва да включва:*** *формата и степента на подкрепа; методът за изчисляване на единичните суми на подпомагане и неговото сертифициране в съответствие с член 76; различните единни или средни единични суми на помощта в рамките на тази интервенция. /*

|  |
| --- |
| Подпомагането на дейности, свързани с предоставяне на консултантски пакети се прилагат под формата на стандартна таблица за единица продукт (стандартни опростени разходи).  Разходите, свързани с предоставяне на консултантски пакети, могат да включват: възнаграждения на консултантите, разходи за път, материали, разходи, свързани с мястото, в което се доставя консултацията и други разходи, които са обосновани и са пряко свързани с предоставянето на консултантския пакет.  Размерът на безвъзмездната финансова помощ за дейности, свързани с предоставяне на консултантски услуги под формата на консултантски пакети е до 100 % от размера на предвидените разходи.  Допустимите разходи се определят за всеки консултантски пакет, като се отнасят за предоставянето на консултации на едно стопанство. Разходите се изплащат на бенефициентите по подмярката във вид на общи стандартни разходи по пакети. Стандартните разходи за всеки пакет, по който се предоставя консултантска услуга се умножават по броя на консултирани земеделски или горски стопани, за да се определи общата сума за възстановяване на бенефициентите.  **Ще бъдат определени единни ставки за следните допустими дейности:**   * Консултантски пакет № 1: Предоставяне на консултантски услуги, насочени към млади земеделски стопани за подпомагане за кандидатстване за интервенциите, по които те са допустими (за едно консултирано лице); * Консултантски пакет № 2: Предоставяне на консултантски услуги, насочени към малки земеделски стопани за подпомагане за кандидатстване за интервенциите, по които те са допустими (за едно консултирано лице); * Консултантски пакет № 3: Предоставяне на консултантски услуги, насочени към горски стопани (за едно консултирано лице); * Консултантски пакет № 4: Предоставяне на консултантски услуги по отношение на смекчаване на последиците от изменението на климата и за адаптация към него, както и за устойчивата енергия (за едно консултирано лице); * Консултантски пакет № 5: Предоставяне на консултантски услуги за повишаване на знанията за устойчиво управление на природните ресурси (води, почви, въздух) и добри практики в земеделието по отношение на природните ресурси (за едно консултирано лице); * Консултантски пакет № 6: Предоставяне на консултантски услуги с цел защита на биологичното разнообразие, подобряване на екосистемните услуги и опазване на местообитанията и ландшафта(за едно консултирано лице); * Консултантски пакет № 7: Предоставяне на консултантски услуги относно общите принципи на интегрираното управление на вредителите и на добрата растителнозащитна практика (за едно консултирано лице); * Консултантски пакет № 8: Предоставянето на консултантски услуги относно стандартите за биосигурност в животновъдните стопанства, хуманното отношение и здравеопазването на животните (за едно консултирано лице); * Консултантски пакет № 9: Предоставянето на консултантски услуги относно стандартите за безопасност на труда и/или стандарти за безопасност на стопанствата (за едно консултирано лице); * Консултантски пакет № 10 Предоставянето на консултантски услуги относно устойчивото развитие на земеделските стопанствата (за едно консултирано лице).   Изчисленията на стандартните разходи ще бъдат извършени от външен независим изпълнител въз основа на предложена методика, утвърдена от УО.  Обосноваността на разходите, свързани с предоставяне на подкрепа за разширяване на капацитета за предоставяне на консултантски услуги ще се преценява на база на разписаните критерии за лимитиране на разходи до пазарната им стойност, чрез сравняване на три оферти, използване на база данни, съдържаща референтни цени или единна ставка, определена чрез прилагане на процент към една или няколко определени категории разходи .  Допустимите оперативни разходи, предвидени за функциониране на мобилните офисите във връзка с подпомагане на дейностите, свързани с разширяване на капацитета за предоставяне на консултантски услуги ще се определя като процент от разходите за персонал на годишна база.  Максималният размер на помощта за индивидуалните консултантски услуги в рамките на един консултантски пакет е 1 500 евро. |